Latvijas būvniecības nozares kvalitātes indeksa noteikšana, veicot būvniecības procesā iesaistīto procesa dalībnieku aptauju

Galvenie rezultāti

Iepirkuma identifikācijas Nr. EM 2019/31

Satura rādītājs

[1. Ievads 3](#_Toc20744775)

[1.1. Terminu un saīsinājumu skaidrojums 3](#_Toc20744776)

[1.2. Pētījuma nolūks un tvērums 3](#_Toc20744777)

[2. Kopsavilkums 5](#_Toc20744778)

[3. Summary 7](#_Toc20744779)

[4. Būvniecības nozares kvalitātes indekss 9](#_Toc20744780)

[4.1. Pētījuma apraksts 9](#_Toc20744781)

[4.2. Būvniecības kvalitātes indeksa galvenie rezultāti 14](#_Toc20744782)

[**4.2.1. Būvniecības kvalitātes indekss** 14](#_Toc20744783)

[**4.2.2. Būvniecības posmi un apakšprocesi** 14](#_Toc20744784)

[**4.2.3. Būvniecības kvalitātes rādītāji** 22](#_Toc20744785)

[**4.2.4. Papildu jautājumi par bis izmantošanu un sadarbību ar būvvaldēm** 24](#_Toc20744786)

[**4.2.5. Uzņēmumu ieteikumi būvniecības nozares kvalitātes uzlabošanai** 25](#_Toc20744787)

[5. Secinājumi un rekomendācijas 27](#_Toc20744788)

# Ievads

## 1.1. Terminu un saīsinājumu skaidrojums

|  |  |
| --- | --- |
| Termins / saīsinājums | Skaidrojums |
| BIS | Būvniecības informācijas sistēma |
| BVKB | Būvniecības valsts kontroles birojs |
| CAPI | *Computer assisted personal interview* (Datorizēta tiešā intervija) |
| CATI | *Computer assisted telephone interview* (Datorizēta telefona intervija) |
| CSP | Centrālā statistikas pārvalde |
| EM, Pasūtītājs | Ekonomikas ministrija |
| Iepirkums, Projekts | „Latvijas būvniecības nozares kvalitātes indeksa noteikšana, veicot būvniecības procesā iesaistīto procesa dalībnieku aptauju” (ID Nr. EM 2019/31) |
| Izpildītājs | SIA “TNS Latvia” |

## 1.2. Pētījuma nolūks un tvērums

**Mērķis un uzdevumi**

Mērķis ir izveidot ilgtspējīgu Latvijas būvniecības nozares pakalpojumu kvalitātes monitoringa sistēmu. Pakalpojumu kvalitātes monitoringam jāsniedz objektīva kopējo būvniecības nozares procesa un attiecīgo apakšprocesu kvalitātes mērījumu sistēma, lai turpmāk sistemātiski izzinātu nozares dalībnieku viedokļus, apkopotu secinājumus, izstrādātu pamatotus uzlabojumu priekšlikumus un nepārtraukti uzlabotu būvniecības regulējuma un procesu kvalitāti un efektivitāti.

Uzdevumi:

1. Aptaujas anketas izstrāde;
2. Būvniecības procesu dalībnieku aptaujas veikšana;
3. Pirmā būvniecības kvalitātes indeksa ieguve atbilstoši izstrādātajai metodoloģijai, kas būs atskaites punkts turpmākai Latvijas būvniecības nozares pakalpojumu kvalitātes monitoringa sistēmai;
4. Ziņojumu par Latvijas būvniecības nozares kvalitātes indeksa mērījumu izstrāde (atsevišķs ziņojums par metodoloģiju un atsevišķs ziņojums par galvenajiem rezultātiem);
5. Prezentācijas sniegšana Pasūtītājam un Latvijas Būvniecības padomei.

**Pētījuma tvērums**

Būvniecības nozares kvalitātes indekss ir veidots saskaņā ar projekta „Latvijas būvniecības nozares kvalitātes indeksa noteikšana, veicot būvniecības procesā iesaistīto procesa dalībnieku aptauju” (ID Nr. EM 2019/31) līguma 1. pielikumā “Tehniskā specifikācija” definēto tvērumu.

**Pieņēmumi un ierobežojumi**

Pētījumu nedrīkst pavairot, pārsūtīt, pārrakstīt, uzglabāt elektroniskā meklēšanas sistēmā vai tulkot citā valodā bez iepriekš saņemtas EM atļaujas. Nav pieļaujama dokumentā ietvertās informācijas satura pārveidošana. Pievienojot norādi uz oriģinālo dokumentu, atļauta dokumentā ietvertās informācijas citēšana.

# Kopsavilkums

2019. gada augustā veikts pirmais Latvijas būvniecības nozares pakalpojumu kvalitātes indekss, aptaujājot būvniecības procesā iesaistītos procesa dalībniekus. Saskaņā ar 2018. gadā izstrādāto metodoloģiju kopumā tika aptaujāti 304 Latvijas būvniecības procesā iesaistīti uzņēmumi vai organizācijas, kuri pēdējā gada laikā ir snieguši vai saņēmuši būvniecības pakalpojumus.

Pirmie indeksa rezultāti turpmāk kalpos kā atskaites punkts nākamajiem mērījumiem.

Saskaņā ar metodoloģiju indekss ir strukturēts divās savstarpēji saistītās daļās. Pirmajā daļā iekļauts pakalpojumu grupu kvalitātes vērtējums, bet otrajā – būvniecības apakšprocesu un posmu kvalitātes vērtējums. Posmu kvalitātes vērtējums tiek aprēķināts, izmantojot pakalpojumu grupu kvalitātes vērtējumu. Savukārt vērtējumu aprēķina loģika ir atšķirīga. Pakalpojumu grupu vērtējums tiek izteikts, izmantojot būvniecības nozares organizāciju vērtējumu par saņemtajiem pakalpojumiem skalā no 0 līdz 10. Apakšprocesu un posmu vērtējums aprēķināts, pakalpojumu grupu novērtējumu pārvēršot punktos un to kvalitāti izsakot kā vērtību procentuālā skalā.

Saskaņā ar metodoloģiju indekss tiek aprēķināts vairākos līmeņos – no konkrētu pakalpojumu grupu līmeņa līdz būvniecības procesa posmiem, kopumā izdalot četrus būvniecības posmus: Priekšdarbi, Projektēšana, Būvdarbi un Uzraudzība. Indeksa pirmais līmenis ir aprēķināts respondenta jeb aptaujātā uzņēmuma līmenī, bet indeksa nākamajos līmeņos tiek aprēķināti vidējie vērtējumi.

2019. gadā būvniecības nozarē sniegto pakalpojumu kvalitāte novērtēta ar 78% no 100%, kas ir vērtējams kā labs rādītājs. Atsevišķi pa posmiem ir sasniegti šādi rezultāti: Priekšdarbi 79%; Projektēšana 75%; Būvdarbi 82% un Uzraudzība 76%. Augstāk novērtētie kvalitātes rādītāji ir nozares pārstāvju kompetence un sadarbības prasmes.

Augstākus pakalpojumu vērtējumus (skalā no 0 līdz 10) no pakalpojumu saņēmēju puses biežāk saņēmuši Būvdarbu posma pakalpojumu sniedzēji. Augstākie novērtējumi būvdarbos ir teritorijas labiekārtošanai (8.7 punkti), ūdensapgādei un kanalizācijai (8.7 punkti), ēkas būvdarbiem (pamati, karkass, nesošās konstrukcijas, jumts) (8.6 punkti), ēku būvdarbu projektu vadībai (8.5 punkti) un inženierbūvju būvdarbiem (8.5 punkti).

Priekšizpētes posmā augstāk novērtētā pakalpojumu grupa ir būvobjekta priekšizpēte (zeme) (8.3 punkti). Projektēšanas posmā augstāk novērtētā pakalpojumu grupa ir elektrotīkli, vājstrāvu tīkli (8.2 punkti). Uzraudzības posmā augstāko novērtējumu saņēmusi būvuzraudzība (8.2 punkti).

No pakalpojumu saņēmējiem zemākos vērtējumus saņēmuši pakalpojumi Projektēšanas posmā: būves arhitektūras projektēšana (6.9 punkti), būvprojekta vadība / izstrāde (7.1 punkts) un apkures, ventilācijas, klimata kontroles sistēmas projektēšana (7.1 punkts).

Pakalpojumu sniedzēju pašvērtējums parasti ir augstāks nekā to novērtējums no pakalpojumu saņēmēju puses. Izņēmums ir posms Būvdarbi, kur gandrīz visās pakalpojumu grupās pakalpojumu saņēmēju vērtējums ir augstāks nekā pašvērtējums. Vēl ar atšķirībām novērtējumos izceļas būvvaldes, kuru pašvērtējums ir būtiski zemāks (4.8 punkti) nekā pakalpojumu saņēmēju vērtējums (7.9 punkti). Būvvaldes zemo pašvērtējumu skaidro ar darbinieku trūkumu un rotāciju, kas kavē sniegt kvalitatīvus pakalpojumus.

Lai uzturētu augstos kvalitātes novērtējumus būvniecības nozarē, nepieciešams veicināt tādus kvalitātes rādītājus kā resursi un plānošana, tai skaitā termiņu ievērošana, nemazinot kvalitāti, procesu un komandas elastība izmaiņu ieviešanā, atvēlētais budžets un darbaspēka trūkuma problēmu risināšana.

# Summary

In August 2019, the first Latvian Construction Industry Quality of Service Index was conducted, polling participants involved in the construction process. According to the methodology developed in 2018, a total of 304 companies or organizations involved in the Latvian construction process that have provided or received construction services in the past year were surveyed.

The first index results will serve as a milestone for future measurements.

According to the methodology, the index is structured in two interconnected parts. The first part includes the quality assessment of the service groups, while the second part includes the quality assessment of the construction sub-processes and stages. Stage quality rating is calculated using the service group quality rating. Meanwhile, the logic behind calculating ratings is different. The rating of service groups is expressed using the rating of construction organizations for the services received on a scale from 0 to 10. The rating of sub-processes and stages is calculated by converting the rating of service groups into points and expressing their quality as a percentage value.

According to the methodology, the index is calculated at several levels - from the level of specific service groups to the stages of the construction process, divided into four stages of construction: Preparation, Design, Construction and Supervision. The first level of the index is calculated at the level of the respondent or the surveyed company, while the next levels of the index calculate average ratings.

In 2019, the quality of services provided in the construction industry is rated at 78% out of 100%, which is a good result. Separately, the following results have been achieved within the construction stages: Preparations 79%; Design 75%; Construction work 82% and Supervision 76%. The highest rated quality indicators are competence of industry representatives and collaboration skills.

Higher service ratings (on a scale from 0 to 10) have been more frequently received by contractors at the Construction stage. The highest scores in construction works are for territory improvement (8.7 points), water supply and sewerage (8.7 points), building construction (foundations, frame, load-bearing structures, roof) (8.6 points), building project management (8.5 points) and civil engineering works (8.5 points).

In the feasibility phase, the highest rated service group is the site feasibility study (land) (8.3 points). At the design stage, the highest rated service group is the power grid, low voltage grid (8.2 points). Construction supervision received the highest rating during the monitoring phase (8.2 points).

The services during the design phase received the lowest ratings from service recipients: design of building architecture (6.9 points), construction project management / development (point 7.1) and design of heating, ventilation and climate control systems (point 7.1).

The self-evaluation of service providers is generally higher than that of their recipients. The exception is the Constructions works’ stage, where the service users' rating is higher than the self-evaluation in almost all service groups. Another difference is recorded by the construction boards who show significantly lower self-evaluation (4.8 points) than rating of service recipients (7.9 points). The construction boards explain the low self-evaluation with staff shortages and rotation, which impedes delivering quality services.

Maintaining high quality ratings in the construction industry requires promoting quality indicators such as resources and planning, including meeting deadlines without compromising quality, process and team flexibility in implementing changes, budgeting, and addressing labour shortages.

# Būvniecības nozares kvalitātes indekss

## 4.1. Pētījuma apraksts

Lai izveidotu ilgtspējīgu Latvijas būvniecības nozares pakalpojumu kvalitātes monitoringa sistēmu, kas kalpotu par pamatu kopējai būvniecības nozares procesa un visu apakšprocesu kvalitātes mērījumu sistēmai, 2019. gadā tika veikta pirmā pilnā nozares aptauja, balstoties uz 2018. gadā SIA “Jaunrades Laboratorija” izstrādāto kvalitātes indeksa noteikšana metodoloģiju (Iepirkuma Nr. EM2018/37), kā pamatu ņemot SIA “Jaunrades Laboratorija” izstrādāto un testēto būvniecības procesu dalībnieku aptaujas anketu.

Būvniecības procesu dalībnieku aptauja notika divos secīgos posmos:

1. Metodoloģijas precizēšana un papildināšana. Šajā posmā tika piesaistīta konsultatīvā atbalsta ekspertu grupu 5 ekspertu sastāvā (2 nekustamā īpašuma attīstītāju pārstāvji, 1 sertificēts arhitekts, 1 sertificēts būvinženieris, 1 būvuzņēmējs). Lai rūpīgi precizētu metodoloģiju un saskaņotu aptaujas anketas jautājumus, tika organizētas individuālas tikšanās ar ekspertiem klātienē un veiktas padziļinātās ekspertu intervijas. Visi metodoloģijas precizējumi un papildinājumi tika saskaņoti ar Pasūtītāja pārstāvjiem.
   1. Detalizēts metodoloģijas apraksts ir pieejams atsevišķā ziņojumā “Latvijas būvniecības nozares kvalitātes indeksa metodoloģijas apraksts”.
2. Būvniecības procesu dalībnieku aptaujas veikšana un iegūto rezultātu analīze.

**Pētījuma tehniskā informācija**

|  |  |
| --- | --- |
| Aptaujas metodes: | Telefonintervija *(CATI – Computer Assisted Telephone Interviews)* un tiešā kvalitatīvā intervija *(CAPI – Computer Assisted Personal Interviews).* |
| Aptaujāto uzņēmumu skaits: | 304  Ar telefoninterviju metodi iegūtas 244 intervijas, bet ar tiešo kvalitatīvo interviju metodi 60 intervijas. |
| Aptaujas periods: | No 2019.gada 27.maija līdz 5.augustam |

**Izlases veidošanas principi**

Aptaujas izlase tika veidota, izmantojot nejauša stratificēta gadījuma atlases metodi. Šī izlases metode nodrošina to, ka visiem mērķa ģenerālā kopuma uzņēmumiem ir vienādas iespējas iekļūt izlasē un piedalīties aptaujā, nodrošinot pētījuma reprezentativitāti.

Izlases izveidē, izlases rāmja veidošanā un datu vispārināšanā papildu Latvijas Republikas Centrālās statistikas pārvaldes statistikas datiem tika izmantots arī BVKB pieejamais būvkomersantu reģistrs un statistika, lai nodrošinātu pietiekamu un statistikai atbilstošu dažādu būvniecības speciālistu iekļaušanu izlasē.

Aptaujas izlases apjoms atbilstoši izstrādātajai metodoloģijai tika noteikts 300 uzņēmumi. Aptaujas mērķa respondents uzņēmumā /iestādē: būvniecības procesos iesaistītais galvenais speciālists (projektu vadītājs vai galvenais sertificētais būvniecības speciālists).

Iegūtie rezultāti ir svērti atbilstoši CSP uzņēmumu un valsts iestāžu statistikai. Tādējādi iegūtie rezultāti ir attiecināmi uz visu ģenerālo kopumu – būvniecības procesā iesaistītajiem Latvijas Republikā reģistrētajiem uzņēmumiem / organizācijām, kuri pēdējā gada laikā ir snieguši vai saņēmuši būvniecības pakalpojumus.

**Aptaujas laika plāns**

1.tabula.

|  |  |
| --- | --- |
| **Laika periods** | **Aktivitāte** |
| No 2. līdz 29.aprīlim | Metodoloģijas un aptaujas anketas precizēšana un saskaņošana |
| No 30.aprīļa līdz 24.maijam | Aptaujas sagatavošana (tai skaitā anketu tulkošana, programmēšana, intervētāju apmācība u.tml.) |
| No 27.maija līdz 5.augustam | Aptaujas veikšana |
| No 6.augusta līdz 17.septembrim | Iegūto datu apstrāde, analīze un pētījuma rezultātu gala ziņojumu sagatavošana |
| No 18. līdz 30. septembrim | Gala ziņojuma saskaņošana ar pasūtītāju |
| 1.oktobris | Gala ziņojuma, ziņojuma anotācijas, prezentācijas un datu faila iesniegšana |

**Būvniecības procesos iesaistīto uzņēmumu / organizāciju profils**

Kopumā būvniecības procesā iesaistīto procesa dalībnieku aptaujā piedalījās 304 uzņēmumi, no kuriem 122 intervijas veiktas ar uzņēmumiem, kuri pēdējā gada laikā ir saņēmuši būvniecības pakalpojumus, 120 - ar uzņēmumiem, kuri pēdējā gada laikā ir snieguši būvniecības pakalpojumus, un 62 intervijas veiktas ar uzņēmumiem, kuri pēdējā gada laikā ir gan snieguši, gan saņēmuši būvniecības pakalpojumus.

Tā kā 304 intervijas iegūtas reprezentatīvas izlases rezultātā un dati svērti atbilstoši kopējai CSP uzņēmumu statistikai, iegūto informāciju par 304 uzņēmumu profilu var uzskatīt kā statistiku par būvniecības indeksa ģenerālo mērķa grupu Būvniecības procesā iesaistītie uzņēmumi.

Aptuveni vienādās daļās ir pārstāvēti ģenerāluzņēmēji, priekšizpētes veicēji, pārvaldnieki (ēku apsaimniekotāji), būvuzraugi un būvmateriālu un būvtehnikas izplatītāji (skat. 1. attēlu).

1.attēls. **Uzņēmumu / organizāciju loma būvniecības procesā**

Lielākā daļa jeb 92% būvniecības procesos iesaistīto uzņēmumu ir ar darbinieku skaitu līdz 50 darbiniekiem (skat. 2.attēlu). Salīdzinot ar CSP statisku par uzņēmumiem Latvijā, būvniecības procesos iesaistītajos uzņēmumos salīdzinoši biežāk ir lielāks darbinieku skaits. Pēc CSP statistikas 88% uzņēmumu Latvijā ir ar darbinieku skaitu līdz 9 darbiniekiem, bet būvniecības procesos iesaistītie uzņēmumi ar darbinieku skaitu līdz 9 darbiniekiem ir 68% (skat. 2.attēlu).

2.attēls. **Uzņēmumu / organizāciju darbinieku skaits**

Lielākā daļa būvniecības procesos iesaistīto uzņēmumu Latvijā darbojas jau vairāk nekā 10 gadus (skat. 3.attēlu).

3.attēls. **Uzņēmumu / organizāciju darbības laiks**

## 4.2. Būvniecības kvalitātes indeksa galvenie rezultāti

### **4.2.1. Būvniecības kvalitātes indekss**

4. attēls.

Būvniecības nozares kvalitātes indekss 2019. gadā ir 78%, kas kopumā ir labs novērtējums (augsts vērtējums būtu 90% un vairāk). Pozitīvi vērtējams fakts, ka visi četri būvniecības procesa posmi ir saņēmuši līdzīgi augstus novērtējumus (augstākais novērtējums Būvdarbiem – 82%, zemākais novērtējums Projektēšanai – 75%). Var secināt, ka būvniecības nozares sniegto pakalpojumu kvalitāte ir augsta ne tikai laba indeksa kopumā dēļ, bet arī tāpēc, ka ir stabila visos attīstības posmos un īstenošanas procesos (skat. 4.attēlu).

### **4.2.2. Būvniecības posmi un apakšprocesi**

Būvniecības posma **Priekšdarbi** (posma kopējais novērtējums 79%) abas pakalpojumu grupas, t.i., Būvniecības pasūtītāji un Priekšizpēte ir novērtētas līdzīgi augstu (attiecīgi 78% un 80%) (skat. 5.attēlu).

5.attēls

Zīmīgi, ka būvniecības pakalpojumu sniedzēju pašvērtējums visos Priekšdarbu pakalpojumu grupu kvalitātes vērtējumos ir augstāks nekā pakalpojumu saņēmēju vērtējumi. Vislielākā starpība starp pakalpojumu sniedzēju un saņēmēju viedokļiem ir pakalpojumam Būvniecības ierosinātājs. Pakalpojuma saņēmēji ir novērtējuši šo pakalpojumu ar 7.8 punktiem, savukārt paši pakalpojuma sniedzēji to ir novērtējuši par 0.8 punktiem augstāk (8.6 punkti). Zemākais novērtējums gan no klientu puses, gan no būvniecības uzņēmumu puses ir pakalpojumam Būvobjekta priekšizpēte (ēka), tomēr tieši šajā pakalpojumā abu pušu viedokļi sakrīt un vērtējums ir līdzīgs (7.6 punkti no pakalpojumu saņēmēju puses, 7.7 punkti – uzņēmumu pašvērtējums) (skat. 6. attēlu).

6.attēls.

Lai uzlabotu Būvniecības ierosinātājs novērtējumu, turpmāk jāuzlabo spēja ievērot termiņus un plānot darbus (6.88 punkti). Savukārt, lai uzlabotu Būvobjekta priekšizpēte (zeme) novērtējumu, jāuzlabo cenas attiecība pret saņemtā pakalpojuma kvalitāti (7.09 punkti). Lai uzlabotu Būvobjekta priekšizpēte (ēka) novērtējumu, jāuzlabo pakalpojumu sniedzēja spēja plānot un ievērot termiņus (6.60 punkti) un pakalpojumu sniedzēja atbildības sniegums par galarezultātu (7.29 punkti) (skat. rezultātu tabulu pielikumā Excel failā “Indeksa Modulis”, lapa “Pakalpojumu grupas”).

Būvniecības posma **Projektēšana** (posma kopējais novērtējums 75%) pakalpojumu grupu vērtējumi atšķiras gan no pakalpojumu saņēmēju, gan no pakalpojumu sniedzēju puses. Atšķirībā no citiem būvniecības posmiem, kuru pakalpojumi ir sadalīti 2-3 apakšprocesos, posmu Projektēšana veido 9 pakalpojumu grupas. Gandrīz visās projektēšanas posma pakalpojuma grupās pakalpojumu sniedzēju pašvērtējums ir augstāks nekā saņēmēju novērtējums, izņemot pakalpojumus Elektrotīkli, vājstrāvu tīkli un Būvprojekta ekspertīze (skat. 7.attēlu).

Kopumā projektēšanas apakšprocesa aspektu vērtējumi (gan novērtējums, gan pašvērtējums) svārstās 1.7 punktu robežās no 6.9 punktiem līdz 8.6 punktiem. Kopumā visaugstāk gan no pakalpojumu saņēmēju, gan no pakalpojumu sniedzēju puses tiek novērtētas Inženierbūves (attiecīgi 8.0 un 8.6 punkti). Tāpat augstu tiek novērtēti Elektrotīkli, vājstrāvu tīkli (attiecīgi 8.2 un 7.8 punkti), kā arī Teritorijas labiekārtošana (attiecīgi 7.8 un 8.3 punkti). Vislīdzīgāk no abu pušu skatpunkta tiek novērtēta Ūdensapgāde, kanalizācija (attiecīgi 7.5 un 7.8 punkti, t.i., tikai 0.3 punktu starpība). Vislielākā atšķirība viedokļos ir vērojama pakalpojumam Būvprojekta vadība/ izstrāde (projektēšana), kur vērtējumos vērojama 1.1 punkta starpība (attiecīgi 7.1 un 8.2 punkti). No būvniecības pakalpojumu saņēmēju puses visaugstāko novērtējumu ir saņēmuši Elektrotīkli, vājstrāvu tīkli (8.2 punkti), bet viszemāko – Būves arhitektūra (6.9 punkti). Būvniecības uzņēmumu pašvērtējumā visaugstāk ir novērtētas Inženierbūves (8.6 punkti), bet viszemāk – Būvprojekta ekspertīze (7.0 punkti) (skat. 7. attēlu).

7.attēls

Pārsvarā visi pakalpojumi projektēšanas pakalpojumu grupā ir augstāk novērtēti no pakalpojumu sniedzēju, nevis saņēmēju puses, apliecinot to, ka projektēšanas kvalitātes pašvērtējuma līmenis ir augstāks nekā projektēšanas pakalpojuma sniegums pakalpojumu saņēmējiem.

Lai uzlabotu pakalpojumu grupu Būves arhitektūra, nepieciešams uzlabot spēju plānot un ievērot termiņus (5.19 punkti) un pakalpojumu sniedzēja ieinteresētību par galaproduktu (6.40 punkti). Lai uzlabotu Būvprojekta vadību / izstrādi projektēšanas posmā, jāuzlabo plānošana un termiņu ievērošana (6.21 punkts), cenas attiecība pret saņemtā pakalpojuma kvalitāti, kas būtiski ietekmē kopējo apmierinātību ar saņemto pakalpojumu (6.36 punkti), kā arī komandas kapacitāte (6.37 punkti). Lai uzlabotu apkures, ventilācijas, klimata kontroles sistēmas projektēšanas novērtējumu, nepieciešams uzlabot sadarbību un būt elastīgākiem vadības lēmumos (6.62 punkti), komandas kapacitāti (6.71 punkts) un termiņu ievērošanu (6.69 punkti). Lai uzlabotu Būvprojekta ekspertīzes novērtējumu, svarīgākais ir uzlabot rādītāju “Cenas attiecība pret saņemtā pakalpojuma kvalitāti”(5.92 punkti) (skat. rezultātu tabulu pielikumā Excel failā “Indeksa Modulis”, lapa “Pakalpojumu grupas”).

Būvniecības posms **Būvdarbi** ir posms ar kopumā augstāko kvalitātes novērtējumu (posma kopējais novērtējums 82%), un tas ietver trīs apakšprocesus (Būvniecības projektu vadība, Būvdarbu vadība un realizācija un Būvmateriāli).

Pozitīvi, ka visu trīs apakšprocesu novērtējums sasniedz vai pārsniedz 80%. Apakšprocesa Būvniecības projektu vadība vērtējums ir 82%, Būvdarbu vadība un realizācija vērtējums ir 84%, bet Būvmateriāli (ražotāji, tirgotāji) vērtējums ir 80% (skat. 8.attēlu).

8.attēls

Kopumā būvdarbu apakšprocesa pakalpojumu vērtējumi (gan novērtējums, gan pašvērtējums) svārstās 1.3 punktu robežās no 7.4 punktiem līdz 8.7 punktiem. Pozitīvi ir tas, ka atšķirība starp zemāko un augstāko punktu ir mazāka nekā projektēšanas posma pakalpojumu grupās, kā arī kopumā būvniecības procesa aspektiem ir augstāki novērtējumi (skat. 9.attēlu).

9.attēls

Gan pakalpojumu saņēmēji, gan pakalpojumu sniedzēji ļoti augstu vērtējuši Teritorijas labiekārtošanu (attiecīgi 8.7 un 8.1 punkts). Tāpat augstu tiek novērtēti pakalpojumi Ēkas būvdarbi, pamati, karkass, nesošās konstrukcijas (attiecīgi 8.6 un 7.9 punkti) un Ūdensapgāde un kanalizācija (attiecīgi 8.7 un 8.0 punkti). Vislīdzīgāk no abu pušu skatpunkta ir novērtēts pakalpojums Elektrotīkli, vājstrāvu tīkli (attiecīgi 8.1 un 8.0 punkti ar 0.1 punkta starpību), bet vislielākā atšķirība pušu viedokļos ir vērojama pakalpojuma novērtējumā Darba instrumenti, tehnika, kur vērojama 0.9 punktu starpība (attiecīgi 8.3 un 7.4 punkti). No būvniecības pakalpojumu saņēmēju puses visaugstāko novērtējumu saņēmusi Teritorijas labiekārtošana un Ūdensapgāde, kanalizācija (abiem pakalpojumiem 8.7 punkti), bet viszemāko – Apkure, ventilācija, klimata kontrole un Būvmateriāli, risinājumi, būvizstrādājumi (abiem pakalpojumiem 7.6 punkti). Būvniecības uzņēmumu pašvērtējumā visaugstāk novērtēta Inženierbūvju būvdarbu projektu vadība (8.2 punkti), bet viszemāk – Darba instrumenti, tehnika (7.4 punkti).

Interesanti, ka, atšķirībā no projektēšanas posma, būvdarbu posmā augstākus vērtējumus ir snieguši tieši būvniecības pakalpojumu saņēmēji, nevis sniedzēji.

Lai uzlabotu apakšprocesa Būvniecības projektu vadība kvalitātes vērtējumu, nepieciešams uzlabot Inženierbūvju būvdarbu projektu vadība (ģenerāluzņēmējs) sniegumu aspektā “Pakalpojuma sniedzēja pievienotā vērtība ekspluatācijas plānošanā” (6.17 punkti) (skat. rezultātu tabulu pielikumā Excel failā “Indeksa Modulis”, lapa “Pakalpojumu grupas”).

Lai panāktu vēl augstāku apakšprocesa Būvdarbu vadība un realizācija novērtējumu, var sekmēt termiņu ievērošanu un pakalpojuma sniedzēja ieinteresētību par galaproduktu pakalpojumam Apkure, ventilācija, klimata kontrole (attiecīgi 7.02 un 7.07) (skat. rezultātu tabulu pielikumā Excel failā “Indeksa Modulis”, lapa “Pakalpojumu grupas”).

Lai uzlabotu apakšprocesa Būvmateriāli, risinājumi, tehnoloģijas kvalitāti, jāuzlabo šādi aspekti: pakalpojumu sniedzēja piedāvātās garantijas (6.68 punkti) un pakalpojumu sniedzēja sniegtās lietošanas instrukcijas (t.sk. tehniskā dokumentācija) (7.09 punkti) (skat. rezultātu tabulu pielikumā Excel failā “Indeksa Modulis”, lapa “Pakalpojumu grupas”).

Būvniecības posms **Uzraudzība** (posma kopējais novērtējums 76%) ir būvniecības posms, kas ietver divus apakšprocesus ar līdzīgu novērtējumu: Uzraudzība (77%) un Būvvalde, BVKB (75%) (skat. 10.attēlu).

10.attēls

Uzraudzības posmā atšķirīgākais vērtējums ir apakšprocesam Būvvalde, BVKB. Būvvaldi pakalpojumu saņēmēji ir novērtējuši samērā augstu (7.8 punkti), savukārt pakalpojumu sniedzēju vērtējums ir samērā zems (4.9 punkti), kas parāda lielu atšķirību abu pušu viedokļos. Komentējot pašvērtējumu, tiek minēts inspektoru trūkums un augstā kadru mainība būvvaldēs, kas apgrūtina pienākumu izpildi. Būvniecības nozares klienti BVKB ir snieguši labu vērtējumu (7.3 punkti), savukārt no pakalpojuma sniedzēju puses to ir novērtējis tikai viens respondents (un ir sniedzis maksimālo vērtējumu 10 punkti), tādējādi izveidojot lielu vērtējumu starpību, kuru dēļ mazās respondentu bāzes vajadzētu interpretēt piesardzīgi (skat. 11.attēlu).

11.attēls

Pakalpojumus Autoruzraudzība un Būvuzraudzība augstāk novērtējuši būvniecības nozares pakalpojumu sniedzēji, kas, līdzīgi kā posmos Priekšdarbi un Projektēšana, liecina par pakalpojumu sniedzēju augstu pašpārliecinātību par savu sniegto pakalpojumu kvalitāti.

Lai uzlabotu Uzraudzības posmu būvniecības procesā, var uzlabot posma zemāk novērtēto pakalpojumu sniegumu, kuru vērtējumi atsevišķos aspektos ir zem 7 punktiem no 10. Var uzlabot Autoruzraudzības sniegumu, uzlabojot pakalpojuma sniedzēja reaģēšanas laiku (6.61 punkts), izpratni par galaproduktu (6.72 punkti) un spēju plānot un ievērot termiņus (6.95 punkti). Var uzlabot Būvvaldes būvinspektora pienākumu izpildi būvdarbu kontrolē (7.09 punkti). Lai uzlabotu BVBK vērtējumu, nepieciešams uzlabot iespējas saņemt rekomendācijas (6.67 punkti) un konsultācijas (6.69 punkti) (skat. rezultātu tabulu pielikumā Excel failā “Indeksa Modulis”, lapa “Pakalpojumu grupas”).

### **4.2.3. Būvniecības kvalitātes rādītāji**

Kopumā uzņēmumi ir apmierināti ar būvniecības nozares sniegto pakalpojumu kvalitāti un ir augsti novērtējuši būvniecības procesu rādītājus (kopējais vērtējums 7.9 punkti 10 punktu skalā) (skat. 12.attēlu).

12.attēls

Sniegto pakalpojumu kvalitātes rādītājos nav vērojamas būtiskas atšķirības starp dažādu rādītāju vērtējumiem (tikai 0.4 punkti). Tas liecina, ka būvniecības ietvaros visi kvalitāti veidojošie aspekti tiek nodrošināti augstā līmenī. Kopumā būvniecības procesā visaugstāk tiek novērtēts Sadarbības aspekts. Uzņēmumi visaugstāk novērtē sadarbību ar pakalpojuma sniedzēju (8.2 punkti 10 punktu skalā), piemēram, komunikāciju ar pasūtītāju, attieksmi pret klientu, pasūtītāja ieinteresētību un elastību u.c. sadarbības elementus. Vairāki rādītāji tika novērtēti ar 7.8 punktiem 10 punktu skalā, piemēram, vispārēja klienta apmierinātība, vispārējā apmierinātība ar saņemto pakalpojumu, nodevuma vērtējums, resursi, plānošana (skat. 12.attēlu).

Tomēr dažādos būvniecības posmos būvniecības procesu rādītāju vērtējums nedaudz atšķiras (skat. rezultātu tabulu pielikumā Excel failā “Indeksa Modulis”, lapa “Aspekti”):

* posmā **Priekšdarbi** augstākais vērtējums ir rādītājam Sadarbība (8.1 punkti), bet zemākais vērtējums rādītājam Plānošana (7.5 punkti);
* posmā **Projektēšana** augstākais vērtējums ir rādītājam Kompetence (7.9 punkti), zemākais vērtējums rādītājiem Nodevums un Resursi (abiem 7.3 punkti);
* posmā **Būvdarbi** augstākais vērtējums ir rādītājam Sadarbība (8.5 punkti), bet zemākais vērtējums rādītājam Resursi (7.9 punkti);
* posmā **Uzraudzība** – augstākais vērtējums ir rādītājam Kompetence (7.9), bet zemākais rādītājiem Vispārējā klientu apmierinātība un Vispārējā apmierinātība ar saņemto pakalpojumu (abiem 7.5 punkti).

Lai uzlabotu Būvniecības kvalitātes rādītāja Plānošana vērtējumu, nepieciešams veicināt spēju plānot un ievērot termiņus, kā arī pievienoto vērtību ekspluatācijas plānošanā. Lai uzlabotu Būvniecības kvalitātes rādītāja Resursi vērtējumu, nepieciešams uzlabot atvēlēto budžetu un piedāvātās garantijas. Lai uzlabotu Būvniecības kvalitātes rādītāja Nodevums vērtējumu, nepieciešams uzlabot cenas un kvalitātes attiecību.

### **4.2.4. Papildu jautājumi par bis izmantošanu un sadarbību ar būvvaldēm**

Kopumā būvniecības uzņēmumu vidū Būvniecības informācijas sistēmas (BIS) izmantošana ir izplatīta. BIS pēdējo 12 mēnešu laikā ir izmantojuši vairāk nekā puse uzņēmumu (55% uzņēmumu), kas ir saņēmuši būvvaldes pakalpojumus (no aptaujātajiem uzņēmumiem tādi ir 31) (skat. 13.attēlu).

13.attēls

Būtu ieteicams kāpināt Būvniecības informācijas sistēmas atpazīstamību un komunicēt par BIS izmantošanas priekšrocībām.

Uzņēmumi, kas lieto Būvniecības informācijas sistēmu, drīzāk ir apmierināti gan ar sistēmu kopumā, gan ar tās lietošanas ērtumu. 10 punktu skalā vidējā apmierinātība ar BIS ir 7.0 punkti, bet apmierinātība ar BIS lietošanas ērtumu 7.2 punkti, kas kopumā ir labs rezultāts.

BIS uzlabošanai ieteicams rast iespēju lietotāju atgriezeniskās saites saņemšanai, lai uzņēmumiem, lietojot BIS, būtu iespēja paust savu viedokli un ieteikumus par iespējamiem sistēmas uzlabojumiem.

Galvenie BIS uzlabojumi, kurus nepieciešams ieviest, ir saistīti ar sistēmas lietošanas vienkāršošanu, ērtumu un klientu servisu:

*“Paplašināt informācijas saturu, uztaisīt vieglāku piekļuvi informācijai par projektiem, būvatļaujām. Dizainu padarīt mūsdienīgu.’’ / “Mazināt ievadāmo informāciju.’’ / “Vienkāršot, nav viegli saprast.’’ / “Paplašināt konsultatīvo daļu, lai uzzinātu, kurā brīdī kas būtu jādara.” / “BIS sūtītu katram lietotājam informāciju par izmaiņām konkrēti likumdošanā. Kādas jomas, ko tas skar.”*

Sadarbībā ar Būvvaldēm pozitīvi vērtējams fakts, ka neviens uzņēmums, kas ir saņēmis būvvaldes pakalpojumus pēdējo 12 mēnešu laikā, sadarbības procesā nav saskāries ar korupciju.

### **4.2.5. Uzņēmumu ieteikumi būvniecības nozares kvalitātes uzlabošanai**

Pamatā uzņēmumu ieteikumi par būvniecības nozares kvalitātes uzlabošanu ir saistīti ar:

1. Darbaspēka trūkumu būvniecības nozarē;
2. Termiņu ievērošanu un darba plānošanu;
3. Birokrātiskajiem šķēršļiem;
4. Sadarbība starp pakalpojuma sniedzēju un saņēmēju.

**Darbaspēka trūkums būvniecības nozarē.**

Kvalificēta darbaspēka trūkums būvniecības nozarē ietekmē ne tikai būvniecības kvalitāti, bet arī termiņu ievērošanu:

*“Problēma visā nozarē, ka ir daudz pasūtījumu, nevar saplānot laiku, resursus. Tāpēc ir problēmas ar termiņiem.” / “Visi ir kvalificēti, bet sajūta, ka vienkārši nav laika.”*

Visbiežāk darbaspēka trūkuma problēmas risināšanai uzņēmumi saskata darbaspēka piesaisti no ārzemēm:

*“Darbaspēka ievešanas atvieglojumi.”/ “Ārvalstu darbaspēka piesaistes atvieglojuma pasākumi.” / “Jā viesstrādniekiem, jo mūsējo nav.”*

Vēl kā risinājums tiek minēta iespēja celt darbinieku algas vai atvieglot darbaspēka nodokļus:

*“Izmaksu izmaiņas vietējā vai Eiropas līmenī. Lai varētu apturēt savu vietējo strādnieku aizplūšanu uz ārzemēm.” / “Būvniecībā minimālā alga jāpaceļ augstāk nekā citās nozarēs konkurences un kvalitātes svārstību samērībai.” / “Darbaspēka atvieglojumi, jo jāmaksā lieli nodokļi.”*

**Termiņu ievērošana un darbu plānošana.**

Bez iepriekš pieminētajām problēmām ar darbaspēku būvniecības nozarē būtiska ietekme termiņu un darbu plānošanā ir sadarbībai starp pakalpojuma sniedzēju un pakalpojuma saņēmēju. Īpaši, ja nepieciešams elastīgi pielāgoties kādām izmaiņām:

*“Pasūtītājs izvirzīja jaunas prasības, tādēļ termiņi nesakrita ar sākotnējo plānu” / “Katrā pasūtījumā iekļautie termiņi mainās, tiek raustīti, bet uz priekšu tiek.” / “Pietrūkst kapacitātes, spējas ievērot termiņus, ja ir nestandarta situācija, tad man pašam jāpēta, jāiesaistās.”*

Sasteidzot termiņus, var mazināties pakalpojuma kvalitāte. Ņemot vērā labo kvalitātes indeksu un to, ka atsevišķos būvniecības procesa posmos nedaudz zemāks pakalpojumu saņēmēju vērtējums bija tieši plānošanai un termiņu ievērošanai, var secināt, ka izšķirošos brīžos prioritāte ir nodevuma kvalitātei, nevis termiņu ievērošanai:

*“Pakalpojuma sniedzējam ievērojot termiņus, cieš kvalitāte” / “Esmu pilnībā apmierināts ar sniegto pakalpojumu. Nedaudz neiekļāvās termiņos.”*

**Sadarbība starp pakalpojuma sniedzēju un saņēmēju.**

Bez iepriekš pieminētās sadarbības ietekmes uz termiņu ievērošanu, ja nepieciešama ātra un elastīga rīcība, sadarbību būtiski ietekmē arī attieksme pret sadarbības partneriem, klientiem vai citiem būvniecības procesā iesaistītajiem. Biežāk šis faktors tika pieminēts, komentējot Uzraudzības posmu:

*“Liels birokrātiskais process, viss atkarīgs no personības un garastāvokļa” / “Būvuzraugs veic žandarmu funkciju. Nevis palīdz, bet drīzāk kavē darba procesu.”*

Kā galveno risinājumu sadarbības uzlabošanai starp pakalpojuma sniedzēju un saņēmēju būvniecības nozarē uzņēmumu pārstāvji min sadarbības uzlabošanu ar uzraugošajām iestādēm.

**Birokrātiskie šķēršļi.**

Nozares dalībnieki nav apmierināti ar pārāk lielo birokrātijas procesu nozarē:

*“Pārāk lieli birokrātiski šķēršļi dokumentācijas noformēšanā.” / “Būvvaldēs vieglāk uzrakstīt atteikumu, atsaucoties uz likuma pantiem, un mēs saņemam administratīvo aktu, kurš tiek vērtēts tikai pēc likuma punktiem.” / “Mēs iesniedzam dokumentus, katrreiz vajag vēl dokumentus, katram inspektoram savs redzējums, lieka birokrātija.”*

Kā galveno risinājumu birokrātisko šķēršļu mazināšanai uzņēmumu pārstāvji min likumdošanas un normatīvo aktu sakārtošanu un vienkāršošanu, uzraudzības procesu vienkāršošanu:

*“Pārāk daudz kontrolējošo iestāžu, lieka birokrātija saskaņojot: ministrija; ceļu būve; būvinspekcija. Vajadzētu vienotu sistēmu, lai nav tik daudz laika un naudas jāpatērē lieki.” / “Atvieglots dokumentācijas saskaņošanas process pašvaldībās. Birokrātiskā sloga mazināšana apakšuzņēmēja funkcijas izpildes gaitā.”*

# Secinājumi un rekomendācijas

Pirmie Latvijas būvniecības nozares kvalitātes mērījuma rezultāti, veicot būvniecības procesā iesaistīto procesa dalībnieku aptauju, ir labi. Mērījuma rezultāti turpmāk kalpos kā atskaites punkts Latvijas būvniecības nozares kvalitātes monitoringam turpmākajos gados.

Kopējais būvniecības kvalitātes indekss ir 78%, kas kopumā ir labs rādītājs, bet ir iespējas izaugsmei. Augsts rezultāts būtu 90% un vairāk.

Vērtējot pa apakšprocesiem, visaugstāk novērtēts posms Būvdarbi (82%), nākamais augstāk vērtētais posms ir Priekšdarbi (79%), kam seko posmi Uzraudzība (76%) un Projektēšana (75%).

Jāņem vērā, ka būvniecības pakalpojuma saņēmēju vērtējumi atšķiras no būvniecības pakalpojumu sniedzēju pašvērtējuma. Posmā Būvdarbi pakalpojumu saņēmēju vērtējumi ir augstāki nekā pakalpojumu sniedzēju pašvērtējums (izņemot pakalpojumu grupas Inženierbūvju būvdarbu projektu vadība, Apkure, ventilācija, klimata kontrole un Būvmateriāli, būvizstrādājumi). Pārējos posmos (Priekšdarbi, Projektēšana un Uzraudzība) būvniecības pakalpojumu sniedzēju pašvērtējums ir augstāks nekā pakalpojumu saņēmēju vērtējums (izņemot tādas pakalpojumu grupas kā Elektrotīkli, vājstrāvu tīkli un Būvprojekta ekspertīze Projektēšanas posmā un Būvvalde Uzraudzības posmā).

Būvniecības kvalitātes pamatrādītāju kopējais vērtējums ir līdzīgi augsts (7.8 punkti no 10). Nedaudz augstāk novērtēti tādi kvalitātes rādītāji kā Kompetence (8.1 punkts) un Sadarbība (8.2 punkti).

Taču kvalitātes rādītāji dažādās pakalpojumu grupās ir atšķirīgi. Tieši šo kvalitātes rādītāju atšķirīgais vērtējums ļauj spriest, kurus kvalitātes aspektus kurā būvniecības posmā un pakalpojumu grupā nepieciešams uzlabot.

Posmā Priekšdarbi vissvarīgāk ir uzlabot spēju plānot un ievērot termiņus būvniecības ierosinātājiem un būvobjekta priekšizpēte (ēka) veicējiem.

Posmā Projektēšana vairākās pakalpojumu grupās zemāks vērtējums arī tika dots spējai plānot un ievērot termiņus. Īpaši tas būtu jāņem vērā šādās pakalpojumu grupās: Būvprojekta vadība; Būves arhitektūra; Būvkonstrukcijas; Inženierbūves (ielas, ceļi, tilti), kā arī Apkure, ventilācijas, klimata kontrole. Būvprojekta vadībai vēl nepieciešams stiprināt komandas kapacitāti un uzlabot cenas attiecību pret saņemtā pakalpojuma kvalitāti. Kvalitātes rādītājs Cenas attiecība pret saņemtā pakalpojuma kvalitāti Projektēšanas posmā salīdzinoši zemāk tika novērtēts arī tādās pakalpojumu grupās kā Būvprojekta ekspertīze; Būves arhitektūra; Ūdensapgāde un kanalizācija. Savukārt pakalpojumu grupā Apkure, ventilācijas, klimata kontrole var uzlabot komandas kapacitāti un elastību.

Posms Būvdarbi ir salīdzinoši augstāk novērtētais posms, kurā lielākā daļa pakalpojumu grupas novērtētas ar 7 un vairāk punktiem no 10 iespējamajiem. Zem 7 punktiem un līdz ar to iespējas uzlabot ir Inženierbūvju būvdarbu projektu vadības (ģenerāluzņēmējs) pievienoto vērtību ekspluatācijas plānošanā un spēju iekļauties budžetā, kā arī pakalpojuma Būvmateriāli, risinājumi, būvizstrādājumi (t.sk. tehnoloģijas (saldētavas, ledus sistēmas)) piedāvātās garantijas. Savukārt pakalpojumu grupa Apkure, ventilācija, klimata kontrole, salīdzinot ar citām būvdarbu posma pakalpojumu grupām, ir biežāk novērtēta ar 7, nevis 8 vai vairāk punktiem. Tāpēc var apsvērt šīs pakalpojuma grupas kvalitātes celšanu kopumā.

Posmā Uzraudzība nepieciešams uzlabot Autoruzraudzības pakalpojuma sniedzēja reaģēšanas laiku, izpratni par galaproduktu, kā arī spēju ievērot termiņus. BVKB nepieciešams uzlabot konsultāciju sniegšanu. Lai uzlabotu Būvvaldes pienākumu izpildi, nepieciešams risināt inspektoru trūkumu un darbinieku rotācijas jautājumu, kas tika minēts kā viens no būtiskākajiem iemesliem zemajam Būvvalžu pašvērtējumam (pakalpojuma saņēmēji Būvvaldes novērtēja ar 7.8 punktiem, pašu pakalpojuma sniedzēju pašvērtējums bija zemākais no visiem vērtējumiem 4.9 punkti).

Darbinieku trūkums ir neatrisināta būvniecības nozares problēma ne tikai Uzraudzības posma pakalpojumu grupā Būvvaldes. Tas ir viens no komentāros biežāk minētajiem būvniecības kvalitāti ietekmējošiem faktoriem nozarē kopumā, kas ietekmē plānošanu un termiņu ievērošanu. Kā galveno risinājumu darbinieku piesaistei uzņēmumi saskata atvieglojumus ārvalstu darbaspēka piesaistei vai atvieglojumus darbaspēka nodokļiem, lai varētu celt nozarē strādājošo darba algu.

Jāņem vērā, ka termiņu uzlabošana ir jārisina kontekstā ar kvalitātes rādītāju noturēšanu un saglabāšanu augstā līmenī, lai termiņu ievērošanas dēļ neciestu kvalitāte.

Būvniecības nozares pārstāvji atzīst, ka nozares kvalitātes mērījums ir vērtīgs un nepieciešams nozares attīstībai. Turpmāk rekomendējam palielināt aptaujāto būvniecības procesos iesaistīto uzņēmumu un organizāciju izlasi, jo anketas detalizācijas pakāpe un izstrādā aprēķina metodika prasa lielāku izlasi, lai izslēgtu risku par indeksa rādītāja svārstībām mazo bāžu efekta dēļ. Uz indeksa rādītāju svārstību risku norāda arī ļoti atšķirīgie novērtējumi, proti, lielākajā daļā pakalpojumu grupu kvalitātes vērtējumi ir robežās no 1 līdz 10 – ļoti pretēji vienas konkrētas pakalpojumu grupas ietvaros, nevis homogēni. Ieteicamais izlases apjoms būtu 1000 uzņēmumu un organizāciju aptauja, bet minimālais 600 uzņēmumu un organizāciju aptauja. Izlases palielināšana līdz 600 izslēgtu mazo bāžu efektu uz kopējo vērtējumu. Savukārt izlases palielināšana līdz 1000 ļautu veikt detalizētākus vērtējumus, tai skaitā sniegtu iespējas izvērtēt rezultātus dažādās mērķa grupās, piemēram, pa reģioniem vai nozarēm.